Temeljem članka 13. Zakona o udrugama (NN 74/14) skupština udruge Terijer klub na svojoj sjednici održanoj dana \_\_.\_\_.2015. godine donijela je

STATUT

TERIJER KLUBA

OPĆE ODREDBE

Članak 1.

Terijer klub (u daljnjem tekstu Klub) je udruga građana koja se bavi oplemenjivanjem i širenjem čistokrvnih pasa terijerskih pasmina (osim onih terijerskih pasmina za koje postoje zasebni terijerski pasminski klubovi).

Klub djeluje na razvitak kinologije u skladu s moralnim normama, kinološkom etikom, tradicijom i kinološkim principima, što je utemeljeno odredbama Zakona i kinološkim pravilnicima Kluba i Hrvatskog kinološkog saveza (u daljnjem tekstu HKS).

Članak 2.

Terijer klub je udruga s pravima i obvezama koje za nju proizlaze iz Zakona, ovog statuta i općih akata, a koje je stekla upisom u Registar udruga kod Gradskog ureda za opću upravu.

Članak 3.

Naziv Kluba glasi: Terijer klub.

Skraćeno ime Kluba je: TK.

Sjedšte Kluba je u Zagrebu, Ilica 61.

Područje djelovanja je Grad Zagreb.

Članak 4.

Klub ima pečat.

Pečat kluba je kvadratičan, stranica je 30 mm. U gornjem dijelu je napisan naziv Kluba i mjesto: "Terijer klub”, Zagreb. U sredini se nalaze stilizirana slova TK (skraćeni naziv Kluba).

Voditelji uzgoja imaju identičan pečat s dodatakom teksta “voditelj uzgoja” u njegovom donjem dijelu.

Članak 5.

Klub ima svoj amblem.

Amblem je kvadračnog oblika, na njegovom je obodu napisano "Terijer klub”, Zagreb. U sredini je uz stilizirana slova TK u profilu naznačeno nekoliko silueta tipičnih terijera.

Članak 6.

Klub zastupaju predsjednik, dopredsjednik i tajnik.

Članak 7.

Klub je član Hrvatskog kinološkog saveza (u daljnjem tekstu HKS).

Klub ostvaruje svoja prava i obveze pri HKS-u koja proizlaze iz Zakona, Statuta HKS-a i Pravilnika HKS-a.

Klub je posredno, preko HKS-a, član Međunarodne kinološke federacije (FCI).

Članak 8.

Klub se može učlaniti i surađivati sa srodnim pasminskim organizacijama, drugim udrugama u Europi i svijetu, ukoliko za to postoje zajednički interesi. Odluku o tome donosi Izvršni odbor Kluba.

Članak 9.

Sve funkcije u klubu su dragovoljne i počasne.

CILJEVI I DJELATNOST KLUBA

Članak 10.

Osnovni cilj Kluba je razvijanje i unaprijeđivanje kinologije, a posebno terijerskih pasmina u skladu s principima kinološke etike, morala i Zakona.

Članak 11.

Djelatnosti Kluba:

* okupljanje uzgajivača, vlasnika i ljubitelja pasa terijerskih pasmina;
* unapređenje i podsticanje uzgoja terijerskih pasmina;
* pomaganje pri uzgoju terijerskih pasmina;
* po potrebi vođenje evidencije ocijenjenih pasa i legala štenaca;
* pomoć i utjecanje na stručno osposobljavanje i savjetovanje svojih članova;
* vođenje evidencije o članovima Kluba;
* priređivanje smotri, revija i izložbi;
* savjetovanje i podučavanje u stručnom radu, promidžba i izdavanje stručne literature, revije i časopisa te video zapisa iz područja kinologije;
* promidžba kinologije putem stručnih predavanja i seminara;
* osobiti zadaci sa ciljem podizanja kinološke kulture, morala i kinološke etike svojih članova;
* razvijanje suradnje s drugim pasminskim udrugama;
* dodjeljivanje priznanja za naročite zasluge na unapređenju kinologije istaknutim članovima, uzgajivačima i sucima, kao i drugim osobama i organizacijama koje pomažu rad i unaprijeđenje Kluba;
* sudjelovanje u radu Skupštine HKS-a preko zastupnika.

ČLANOVI KLUBA – PRAVA I OBVEZE

Članak 12.

Članom Kluba može postati svaka osoba temeljem vlastite želje, uz uvjet da je dobronamjerni ljubitelj čistokrvnih pasa, a da želi raditi na ostvarivanju zadataka Kluba.

Članak 13.

Članovi Kluba mogu biti redovni i počasni.

Redovni član Kluba je svaki član koji se uključuje u rad Kluba i koji redovito plaća godišnju članarinu.

Počasnim članom kluba može postati svaki građanin zaslužan za napredak Kluba, prema odluci Izvršnog odbora.

Članak 14.

Članom Kluba se postaje ispunjenjem pristupnice i plaćanjem članarine za tekuću godinu.

Članak 15.

Prava člana su:

* sudjelovanje u radu Kluba;
* sudjelovanje u radu Skupštine Kluba i neposredno odlučivanje da bira i bude biran u tijela upravljanja i zastupnike Kluba;
* podnošenje prijedloga i odlučivanje o svim pitanjima iz djelokruga rada Kluba na Skupštini Kluba;
* da bude izvješćen o radu tijela Kluba;
* posjedovanje članske iskaznice.

Članak 16.

Obveze člana su:

* sudjelovanje u radu Kluba u izvršavanju njegovih ciljeva i zadataka;
* pridržavanje odredaba ovog Statuta kao i odluka i zaključaka upravljačkih tijela Kluba;
* poznavanje propisa koji određuju prava i obveze članova Kluba;
* čuvanje ugleda Kluba i njegovih članova;
* redovito plaćanje članarine.

Članak 17.

Članstvo u Klubu prestaje:

* istupanjem,
* brisanjem,
* isključenjem,
* smrću,
* prestankom rada Kluba.

Članak 18.

Član može istupiti iz Kluba dragovoljno.

Članak 19.

Iz članstva se briše član koji nije platio članarinu do 31.12. tekuće godine, bez posebnog rješenja.

Članak 20.

Član se isključuje ako se ne pridržava odredaba ovog Statuta kao i odluka i zaključaka upravljačkih tijela Kluba.

Članak 21.

Odluku o isključenju donosi Izvršni odbor Kluba.

Protiv ove odluke o isključenju član ima pravo žalbe Skupštini Kluba

Odluka Skupštine je konačna.

ORGANIZACIJA I TIJELA KLUBA

SKUPŠTINA KLUBA

Članak 22.

Najviše upravljačko tijelo Kluba je Skupština Kluba.

Skupštinu sačinjavaju svi poslovno sposobni članovi Kluba.

Skupština može biti izborna, redovna i izvanredna.

Članak 23.

Redovna skupština se sastaje jednom godišnje i to najkasnije do kraja mjeseca ožujka.

Izborna skupština se saziva svake četvrte godine, a na njoj se vrši izbor zastupnika i upravljačkih tijela Kluba.

Izvanredna skupština se saziva prema potrebi.

Članak 24.

Sjednice Skupštine su javne.

Članak 25.

Zadaci Skupštine Kluba su da:

* donosi Statut Kluba, opće akte Kluba kao i njihove izmjene i dopune;
* utvrđuje politiku rada Kluba u svim pitanjima koja se odnose na djelatnost, ciljeve i zadatke Kluba;
* donosi odluke o upravljanju, inicijativama i prijedlozima članova;
* donosi godišnji financijski plan Kluba i odluke o načinu upravljanja imovinom Kluba;
* usvaja financijska izvješća za proteklu godinu;
* razmatra i usvaja izvještaje upravljačkih tijela Kluba;
* bira i opoziva predsjednika;
* bira i opoziva Izvršni odbor i dopredsjednika;
* zatraži od predsjednika Kluba da iznese svoj program rada za izborno razdoblje;
* odlučuje o žalbama protiv akata Izvršnog odbora;
* bira i opoziva članove Nadzomog odbora i Stegovne komisije;
* donosi odluku o prestanku rada Kluba.

Skupština Kluba može razmatrati i druga pitanja od važnosti za ostvarivanje zadataka i ciljeva Kluba i donosi zaključke i akte za rješavanje tih pitanja

Članak 26.

Redovnu i izbornu sjednicu Skupštine saziva predsjednik Kluba pisanim putem.

Članak 27.

Izvanrednu sjednicu Skupštine Kluba saziva Izvršni odbor na svoju inicijativu ili ako to zatraži najmanje jedna trećina članstva Kluba te Nadzorni odbor Kluba pod uvjetima iz čl. 53. ovog Statuta.

Prijedlog dnevnog reda podnosi inicijator sazivanja sjednice.

Ukoliko Izvršni odbor u roku od 30 dana ne sazove izvanrednu Skupštinu na traženje najmanje jedne trećine članova Kluba ili Nadzomog odbora, sjednicu će sazvati inicijator sazivanja Skupštine.

Članak 28.

Rad i djelovanje Skupštine uređeno je Poslovnikom o radu Skupštine.

Članak 29.

Skupština može pravovaljano odlučivati ako je sjednici prisutna natpolovična većina od ukupnog broja članova Skupštine.

Ukoliko na Skupštini nije nazočna natpolovična većina od ukupnog broja članova Skupštine, pričekat će se sat vremena te će Skupština valjano odlučivati ukoliko je sjednici nazočna najmanje jedna četvrtina članova Skupštine.

Članak 30.

Skupština donosi punovažne odluke većinom glasova nazočih članova na sjednici.

Glasovanje na sjednici je javno, osim kad Skupština odluči da se o određenom pitanju glasuje tajno.

Članak 31.

O radu Skupštine vodi se zapisnik. Zapisnik mora biti ovjeren. Zapisničara i dva ovjerovitelja zapisnika bira Skupština Kluba iz redova prisutnih članova.

IZVRŠNI ODBOR KLUBA

Članak 32.

Izvršni odbor Kluba (u daljnjem tekstu IO) je najviše tijelo Skupštine Kluba.

IO vodi sve poslove izmedu dvije Skupštine u skladu sa Statutom Kluba, općim aktima i

odlukama Skupštine.

Članak 33.

IO se sastoji od predsjednika i šest članova koje bira Skupština, s time da predsjednik predlaže Skupštini izbor šest članova IO.

Mandat članova Izvršnog odbora traje četiri godine, s mogućnošću ponovnog izbora.

Članak 34.

Zadaci Izvršnog odbora Kluba su da:

* provodi odluke, zaključke i preporuke Skupštine Kluba;
* provodi i brine se o provedbi akata Kluba i HKS-a;
* utvrđuje prijedlog Statuta, njegovih izmjena, dopuna i drugih općih akata koje donosi Skupština Kluba;
* utvrđuje prijedlog plana i programa rada Kluba;
* izvršava programe rada koje je utvrdila Skupština Kluba;
* podnosi Skupštini izvještaje o svom radu;
* provodi financijski plan, raspravlja o godišnjim financijskim izvješćima Kluba i predlaže ih Skupštini na usvajanje;
* upravlja imovinom Kluba i brine se o pravilnom korištenju sredstava;
* utvrđuje visinu članarine za članove Kluba;
* dodjeljuje priznanja i odlikovanja članovima Kluba i daje prijedloge za dodjelu priznanja koje dodjeljuje HKS;
* izvršava financijski plan Kluba;
* imenuje tajnika Kluba;
* imenuje članove Uzgojne komisije Kluba;
* odlučuje o izdavanju publikacija iz područja djelatnosti Udruge;
* vodi brigu o vođenju klupske kinološke evidencije;
* priprema materijal i prijedlog dnevnog reda za sjednice Skupštine;
* odlučuje o počasnim članovima Kluba i predlaze ih Skupštini;
* odlučuje u prvom stupnju o prestanku članstva u Klubu;
* provodi promidžbu kinologije, a posebno dijela koji zadire u promidžbu terijerskih pasmina;
* organizira kinološke akcije i priredbe u Klubu,
* odlučuje koje će zadatke i prava prenijeti na druge odbore i komisije.

Članak 35.

Izvršni odbor Kluba radi i odlučuje na sjednicama.

Sjednice IO saziva predsjednik Kluba, a u slučaju njegove spriječenosti ili odsutnosti dopredsjednik.

Predsjednik Kluba dužan je pismenim putem obavijestiti sve članove IO o održavanju sjednice i o prijedlogu dnevnog reda. Poziv na sjednicu mora se dostaviti najmanje 8 dana prije održavanja sjednice.

U hitnim slučajevima sjednica IO može se sazvati usmeno ili telefonom.

Članak 36.

Sjednica Izvršnog odbora Kluba saziva se prema potrebi, a najmanje dva puta godišnje. Sjednica IO mora se sazvati ako to zahtijeva najmanje jedna trećina članova IO ili Nadzorni odbor, s naznakom predmeta koji se predlaže za dnevni red.

Zahtjev za sazivanje sjednice dostavlja se predsjedniku Kluba koji je dužan sazvati sjednicu u roku 8 dana od dana prijema zahtjeva. Ako predsjednik odnosno dopredsjednik ne sazovu sjednicu u određenom roku, sjednicu će sazvati Nadzomi odbor.

Članak 37.

Rad Izvršnog odbora Kluba je javan.

Članak 38.

Dnevni red sjednice utvrđuje IO na prijedlog predsjednika Kluba.

Pravo predlaganja da se određeno pitanje stavi na dnevni red ima svaki član IO.

Članak 39.

Izvršni odbor Kluba možepunovažno odlučivati ukoliko sjednici prisustvuje više od jedne polovine članova IO.

Članak 40.

Izvršni odbor Kluba donosi odluke većinom glasova prisutnih članova Izvršnog odbora. Glasovanje na sjednicama IO u pravilu je javno, osim kad IO Kluba odluči drugačije.

Članak 41.

Na sjednicama Izvršnog odbora Kluba vodi se zapisnik koji potpisuje predsjednik ili dopredsjednik Kluba, tajnik i zapisničar i čuva se u arhivi Kluba kao dokument trajne vrijednosti.

PREDSJEDNIK KLUBA

Članak 42.

Predsjednik Kluba je predsjednik Izvršnog odbora Kluba.

Predsjednika Kluba bira Skupština Kluba, a mandat mu traje četiri godine i može biti nakon isteka mandata ponovo izabran.

Članak 43.

Predsjednik Kluba, dopredsjednik i tajnik usklađuju poslove, brinu se da rad Kluba bude u skladu sa zakonom i drugim propisima.

Članak 44.

Članovi IO odgovorni su Skupštini Kluba.

Predsjednik Kluba je naredbodavac za izvršenje financijsko-materijalnog plana Kluba.

Predsjednik Kluba je za svoj rad odgovoran Skupštini Kluba.

Članak 45.

Predsjednik Kluba je po svojoj funkciji predstavnik Kluba u HKS-u.

Predsjednik Kluba može ovlastiti osobu koja će po određenim poslovima zastupati Klub.

DOPREDSJEDNIK

Članak 46.

Dopredsjednik Kluba zamjenjuje predsjednika Kluba i vrši njegovu dužnost u odsutnosti predsjednika Kluba.

Dopredsjednika Kluba imenuje Skupština Kluba na mandat od četiri godine, a nakon isteka mandata možebiti ponovo izabran.

Dopredsjednik zastupa Klub.

TAJNIK KLUBA

Članak 47.

Tajnika Kluba bira IO Kluba izmedu članova Izvršnog odbora Kluba. Mandat mu traje četiri godine, a nakon isteka mandata može biti ponovno izabran.

Članak 48.

Tajnik Kluba čuva kartoteku članova, klupsku evidenciju i arhivu, vodi sve administrativne poslove u svezi Kluba i prepiske Kluba s HKS-om.

Za svoj rad tajnik može dobivati naknadu, a odluku o visini naknade i ročnosti donosi IO.

Članak 49.

Tajnik Kluba prisustvuje sastancima IO, a za svoj rad odgovoran je predsjedniku Kluba.

Uslijed nepravilnosti rada tijela Kluba ili njegovih članova tajnik je dužan obavijestiti Nadzorni odbor.

LIKVIDATOR

Članak 50.

Likvidator je fizička ili pravna osoba koju imenuje Izvršni odbor Kluba i koja se kao likvidator upisuje u Registar udruga. Ne mora biti član Kluba. Likvidator zastupa Klub u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje Kluba do okončanja postupka likvidacije i brisanja Kluba iz Registra udruga.

BLAGAJNIK

Članak 51.

Blagajnik vodi evidenciju financijskog poslovanja Kluba te sastavlja godišnja financijska izvješća, upisuje članove u članstvo Kluba, vodi evidenciju članova.

Blagajnika bira Izvršni odbor Kluba kojemu je i odgovoran.

Za svoj rad blagajnik može dobivati naknadu, a odluku o visini naknade i ročnosti donosi IO.

NADZORNI ODBOR

Članak 52.

Nadzorni odbor obavlja nadzor nad radom, zaštitom zakonitosti poslovanja i obvezama Kluba.

Članak 53.

Nadzorni odbor ima pravo sazvati izvanrednu skupštinu Kluba u slučju kada utvrdi da se sredstva Kluba ne koriste u skladu s programom rada i zadacima Kluba, a IO na upozorenje Nadzornog odbora nije poduzeo mjere u skladu s ovim Statutom.

Članak 54.

Članovi Nadzornog odbora imaju pravo prisustvovanja sjednicama Izvršnog odbora i njegovim komisijama, sudjelovanje u raspravama, ali bez prava odlučivanja.

Članak 55.

Nadzorni odbor broji tri člana.

Članove Nadzornog odbora bira Skupština Kluba.

Članak 56.

Izabrani članovi IO ne mogu biti birani za članove Nadzornog odbora.

Članak 57.

Na prvoj sjednici Nadzorni odbor bira predsjednika iz redova svojih članova.

Prvu sjednicu Nadzornog odbora saziva predsjednik Kluba.

Članak 58.

Sjednice Nadzornog odbora održavaju se prema potrebi, a najmanje jednom godišnje.

Clanak 59.

Nadzorni odbor ima pravo zatražiti uvid u dokumentaciju i druge podatke radi utvrđivanja činjeničnog stanja.

Članak 60.

O sjednicama Nadzornog odbora vodi se zapisnik.

Svaki član Nadzornog odbora ima pravo zahtijevati da se u zapisnik unese njegovo izdvojeno mišljenje.

Mandat članova Nadzornog odbora traje četiri godine, a mogu biti ponovno izabrani.

Nadzorni odbor odlučuje većinom glasova svojih članova.

STEGOVNA KOMISUA

Članak 61.

Stegovna komisija je tijelo koje vodi postupak i izriče stegovne mjere zbog povrede obveza članovima Kluba.

Članak 62.

Stegovnu komisiju na prijedlog Izvršnog odbora Kluba bira Skupština Kluba, a čine je tri člana koji na svom prvom sastanku između sebe biraju predsjednika Stegovne komisije Kluba.

Članak 63.

Stegovna komisija u svom radu postupa prema kodeksu odgovornosti Stegovnog suda Hrvatskog kinološkog saveza i Pravilnika o stegovnoj odgovornosti HKS-a.

Članak 64.

Žalbu na izrečenu mjeru član ima pravo uložiti Izvršnom odboru Kluba u roku od 15 dana od dana uručenja odluke.

UZGOJNA KOMISIJA KLUBA

Članak 65.

Članove Uzgojne komisije Kluba i njenog Predsjednika imenuje Izvršni odbor Kluba te jednom ili više njih dodjeljuje funkciju voditelja uzgoja.

Mandat Uzgojne komisije Kluba je četiri godine, a nakon isteka mandata mogu biti ponovo izabrani.

Uzgojna komisija ima tri člana, a može se po potrebi dopuniti s još dva, shodno brojnosti terijerskih pasmina u Klubu.

Članak 66.

Voditelj uzgoja je kinološki sudac, sudac pripravnik ili iskusan uzgajač.

Dužnosti voditelja uzgoja su vođenje uzgoja čistokrvnih terijerskih pasmina koje su obuhvaćene djelatnošću Kluba, a prema Pravilniku o uzgoju HKS-a.

Za svoj rad voditelj uzgoja može dobivati naknadu, a odluku o visini naknade i ročnosti donosi IO.

Članak 67.

Uzgojna komisija donosi odluke vezane za stručni rad Kluba i posebnu brigu posvećuje unapređenju uzgoja.

Članak 68.

Predsjednik Uzgojne komisije Kluba dužan je na godišnjem sazivu Skupštine Kluba podnijeti godišnji izvještaj o njenom radu.

OPOZIV TIJELA KLUBA

Članak 69.

Svi izabrani članovi odbora i komisija Kluba, kao i Predsjednik Kluba, odgovorni su za svoj rad i djelovanje Skupštini.

Članak 70.

U slučaju da Izvršni odbor u cjelini ne obavlja svoje dužnosti utvrđene Statutom ili ih obavlja suprotno utvrđenom programu, možebiti opozvan od strane Skupštine Kluba

ODGOVORNOST ČLANOVA

Članak 71.

Članovi Kluba odgovaraju Stegovnoj komisiji ukoliko primljene obveze nisu izvršili, ukoliko je došlo do povrede članskih dužnosti utvrđenih Statutom, odlukama Skupštine i općim aktima Izvršnog odbora. Tajnik podnosi pismeni zahtjev Stegovnoj komisiji za pokretanje stegovnog postupka.

Protiv odluke Stegovne komisije kažnjeni se može žaliti Izvršnom odboru Kluba u roku od 15 dana od dana uručenja odluke.

SREDSTVA KLUBA I MATERUALNO-FINANCUSKO POSLOVANJE

Članak 72.

Imovinu Kluba čine nekretnine i pokretne stvari, materijalna prava i novčana sredstva nad kojima Udruga ima pravo vlasništva ili kojima upravlja.

Članak 73.

Imovinom Kluba raspolaže Skupština Kluba odnosno IO u skladu s odredbama Zakona i ovog Statuta.

Imovinom Kluba upravlja IO na način koji omogućuje njezino najbolje i ekonomski opravdano korištenje.

Članak 74.

Izvori sredstava Kluba jesu:

* članarina,
* prihodi od kinoloških aktivnosti,
* donacije i dobrovoljni prilozi,
* razni drugi prihodi.

Članak 75.

Radi osiguranja sredstava za rad Kluba, osiguranje zadataka i određenih prava, članovi Kluba plaćaju godišnju članarinu i druge doprinose.

Visinu članarine i drugih obveza prema Klubu utvrđuje Izvršni odbor Kluba

Članak 76.

Skupština Kluba na prijedlog IO donosi financijski plan za svaku kalendarsku godinu, kojim se osiguravaju sredstva za izvršenje zadataka Kluba u skladu s odredbama ovog Statuta i prihvaćenog plana rada. Po isteku kalendarske godine Skupština Kluba donosi financijsko izvješće u skladu sa Zakonom.

Članak 77.

Izvršni odbor Kluba je dužan osigurati stručno, ažurno i uredno vođenje poslovnih knjiga i sastavljanje financijskih izvješća prema propisima kojima se uređuje način financijskog poslovanja i vođenja računovodstva neprofitnih organizacija.

JAVNOST RADA

Članak 78.

Rad Kluba je javan.

Članak 79.

Javnost rada Kluba osigurava se:

* objavljivanjem podataka o materijalno-financijskom poslovanju kao i o drugom poslovanju Kluba;
* objavljivanjem izvještaja o radu Kluba i njegovih tijela na uobičajeni i najpogodniji način;
* iznošenjem podataka o radu Kluba i njegovih tijela u tisku i putem drugih sredstava priopćavanja;
* pravom svakoga člana da prisustvuje radu Skupštine Kluba.

Članak 80

Javnost rada osigurava predsjednik odnosno IO Kluba.

Izjave kojima se tumače službeni stavovi ili zaključci o radu Kluba daje predsjednik Kluba, a u njegovoj odsutnosti dopredsjednik Kluba.

Tijela Kluba dužna su odgovarati na pitanja koja se odnose na rad tih tijela, a koja im upućuju tijela vlasti.

Tijela Kluba dužna su uzeti u razmatranje primjedbe upućene od strane HKS-a ili članova Kluba, te sa svojim stavom upoznati HKS ili članove koji su im uputili primjedbe.

STATUT, OPĆl AKTI, NJIHOVE IZMJENE I DOPUNE

Članak 81.

Statut Kluba donosi Skupština Kluba na prijedlog Izvršnog odbora Kluba na način i po postupku utvrđenom zakonom.

Statut Kluba smatra se usvojenim kada ga prihvati natpolovična većina svih članova Skupštine.

Članak 82.

Izmjene i dopune Statuta i općih akata vrše se na prijedlog IO ili najmanje jedne trećine članova Kluba.

Prijedlog za izmjene i dopune Statuta i općih akata prije iznošenja na Skupštinu daje se na razmatranje članovima Kluba najmanje 8 dana prije održavanja Skupštine.

Članak 83.

Opće akte u skladu s odredbama ovog Statuta donosi Skupština Kluba na prijedlog IO, ako Statutom nije dozvoljeno da ih donosi IO samostalno.

PRESTANAK RADA KLUBA

Članak 84.

Klub prestaje s radom ukoliko nastane jedan od razloga predviđenim čl. 48. st. 1. Zakona o udrugama.

Kao nadležno tijelo za donošenje odluke o prestanku rada Kluba smatra se Skupština Kluba. Odluku o prestanku rada Kluba Skupština može donijeti samo dvotrećinskom većinom.

Članak 85.

U slučaju prestanka rada Kluba njegova će imovina pripasti Hrvatskom kinološkom savezu.

PRIJELAZNE I ZAVRŠNE ODREDBE

Članak 86.

Tumačenje odredbi ovog Statuta daje Skupšina Kluba.

Članak 87.

Ovaj Statut stupa na snagu danom donošenja.

Statut je prihvaćen na Skupštini Kluba dana \_\_.\_\_.2015. godine.

U Zagrebu, \_\_.\_\_.2015.

Predsjednik Kluba

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_